
Til

udvalgets medlemmer og stedfortrædere

Resumé af Europol konferencen
den 7.-8. juni 2001 i Haag

Karsten Nonbo (V) fra Retsudvalget deltog i konferencen, mens Europaudvalget efter et afbud ikke deltog. 


Konferencen blev organiseret af Senatet (Eerste Kamer) i Nederlandene. Formålet var at øge interessen for og derved den parlamentariske kontrol med Europol i medlemsstaterne. Samtlige nationale parlamenter samt Europa-Parlamentet blev inviteret, men UK, Irland, Finland og Tyskland meldte afbud.

Sammenfatning:

Siden underskrivelsen af Europol-konventionen i 1995 og ikrafttrædelsen i 1999 har den europæiske politimyndighed fået stadig flere beføjelser. Selv om der endnu ikke er givet operative beføjelser til Europol, er Europols mandat allerede meget omfattende, og presset fra især Tyskland om at overdrage endnu flere beføjelser til Europol nødvendiggør en tættere parlamentarisk kontrol af Europols arbejde. Dette skal ses i lyset af Europols placering i EU-traktatens søjle 3, som medfører, at Europa-Parlamentets muligheder for at udøve kontrol af Europol er meget begrænset.

Konferencens indstilling:

Konferencen vedtog en resolution, som opfordrer nationale parlamenter og Europa-Parlamentet til at oprette et parlamentarisk netværk, hvis formål er at udveksle information og koordinere de nationale parlamenternes kontrol af Europols arbejde under navnet PARLEUROPOL (jf. bilaget).

Under det belgiske formandskab vil der blive afholdt en opfølgningskonference, hvis formål vil være at formalisere oprettelsen af PARLEUROPOL.

Erik Jurgens fra Senatet i Nederlandene bød konferencens deltagere velkommen ved at skitsere, hvorfor oprettelsen af et interparlamentarisk netværk, der kan udøve en demokratisk kontrol af Europol, er nødvendig. Hans tese var, at Europa-Parlamentet har meget begrænsede beføjelser vis á vis Europol, mens de nationale parlamenter ikke synes at have de nødvendige erfaringer og ressourcer til at udøve en effektiv kontrol af Europol. Derudover har det vist sig at være meget problematisk for de nationale parlamenter at få de nødvendige dokumenter fra Europol og Rådet så de kan få tilfredsstillende indsigt i Europols arbejde. Han sluttede med at fremsætte forslag til resolution, hvis formål er at oprette et netværk bestående af nationale parlamenter og Europa-Parlamentet, som kan bidrage til en effektivisering af den demokratiske kontrol af Europol. Deltagerne blev opfordret til at fremsætte ændringsforslag til teksten, som skulle vedtages inden konferencens slutning den 8 juni 2001.

Professor Cyrille Fijnaut fra Tilburg Universitet talte om forholdet mellem parlamenterne og Europol. Han begyndte med at beskrive klimaet i Europa i begyndelsen i 1990'erne, da forhandlinger om Europol var undervejs, hvor flere lande var mistroiske over for Tysklands forslag om at give Europol operative beføjelser efter en model baseret på det tyske forbundspoliti. Forhandlingerne resulterede derfor i en konvention, som indeholder flere bestemmelser om datasikkerhed og bureaukratisk kontrol end om aktuelt politisamarbejde. Han tilføjede, at selv om konventionen indeholder en omfattende bureaukratisk kontrol med Europol (vis á vis  nationale lovgivning og Styrelsesrådet), er den parlamentariske kontrol af Europol meget begrænset. Europa-Parlamentets beføjelser er begrænset til modtagelsen af en årsrapport om Europols arbejde samt høring i forbindelse med evt. ændringer af konventionen (konventionens art. 34). Samtidig forudsiger konventionen, at de nationale parlamenter også skal have særlige rettigheder, men uden at specificere hvad disse rettigheder skal bestå af. Manglende koordination mellem de nationale parlamenter med hensyn til kontrol med Europol bevirker, at den demokratiske kontrol p.t. er utilstrækkelig. Det er uvist, om nye kompetencer (herunder som følge af Amsterdamtraktaten) overdraget til Europol yderligere vil forringe den demokratiske kontrol med Europol.

Forud for konferencen sendte Professor Fijnaut samtlige deltagere spørgeskemaer om den nuværende parlamentariske kontrol af Europol. Selv om han kun  modtog 12 udfyldte spørgeskemaer, forsøgte han at drage nogle generelle konklusioner. Overordnet kan det siges, at Europol ikke er et specifikt emne til diskussionen i nationale parlamenter, men kun en del af den bredere diskussion af EU-traktatens søjle 3. Der er delte meninger om, hvordan kontrol af Europol  kan forbedres, da nogle parlamenter mener, at Europa-Parlamentet burde få flere kompetencer, hvorimod andre mener, at de nationale parlamenters rolle skulle udvides. Til gengæld var der bred enighed om, at viden om Europol er meget begrænset, mens kontrol af Europols er vanskeliggjort på grund af manglende information/feedback fra Europol og de nationale regeringer (Rådet).

Derefter holdt Dr. Monica den Boer et fordrag om, hvorfor Europol burde kontrolleres - ("be held accountable") - af befolkningen. Normalt udøves demokratisk kontrol af myndigheder gennem nationale parlamenter. Europa-Parlamentet spiller også en vigtig rolle på EU-plan (især i forbindelse med søjle 1). Problemet i henhold til udfoldelsen af demokratisk kontrol af Europol er en følge af traktatens fragmenterede karakter - altså EU's søjlestruktur. 

Ved overstatsligt samarbejde (søjle 1) har Europa-Parlamentet en væsentlig rolle at spille - dels som medlovgiver dels som EU's budgetmyndighed. Men Europa-Parlamentets rolle er begrænset inden for det mellemstatslige samarbejde (søjle 2 & 3), mens de nationale parlamenters rolle ikke er klart præciseret. Derudover har Europol et selvstændigt budget, som ikke skal godkendes af Europa-Parlamentet. Hun skelnede også imellem intern og ekstern kontrol, hvor Europols interne kontrol vis á vis Styrelsesrådet og bestemmelserne i konventionen om datasikkerhed synes at være tilstrækkelige. Ekstern kontrol udføres af Rådet direkte og indirekte af de nationale parlamenter igennem ministeransvar. Set ud fra en objektiv analyse fungerer den eksterne kontrol af Europol udmærket. Derimod er processen meget ugennemsigtig, og det kan føre et legitimitetsproblem i befolkningen. 

Om eftermiddagen blev deltagerne transporteret til Europols hovedkvarter, hvor arbejdet i Europol blev gennemgået af Europols personale. Europols underdirektør, Dr. Willy Bruggeman (ansvarlig for enheden om organiseret kriminalitet) bød deltagerne velkommen med en generel introduktionen til Europols struktur og kompetencer.

Baggrund for Europol

Formålet med Europol er at bekæmpe grænseoverskridende organiseret kriminalitet ved at forestå analysen af indsamlede oplysninger om organiseret kriminalitet fra medlemsstaterne samt igennem samarbejdet med medlemsstaternes kompetente myndigheder.

Retsgrundlaget for Europol findes i EU-traktatens artikel 30 og 34. Europol indledte de første begrænsede operative aktioner i 1994 inden for narkotikabekæmpelse (Europols Narkotikaenhed). Andre vigtige (kriminelle) områder tilføjedes gradvist. Europol-konventionen blev ratificeret af alle medlemsstater og trådte i kraft i oktober 1998. Europol begyndte sit virke officielt den 1. juli 1999.

Europol skal også oprette et computersystem med mulighed for indlæsning af, adgang til og analyse af oplysninger. I konventionen er der endvidere fastsat stramme regler for menneskerettigheder og databeskyttelse, kontrol, overvågning og sikkerhed. Mens analyse- og indekssystemet allerede er indført, er selve informationssystemet (EIS) stadigvæk under udvikling og forventes at være operationelt i januar 2002.

For øjeblikket er der ca. 300 ansatte. Heraf er der 44 forbindelsesofficerer, der repræsenterer forskellige politimyndigheder (politi, toldvæsen mm.). Der er ansat 39 i Europol analyseenhed. På et spørgsmål fra et medlem af Europa-Parlamentet oplyste Dr. Bruggeman, at 10 pct. af Europols ansatte er kvinder.

Områder hvor Europol har mandat:

· ulovlig narkotikahandel

· organiseret illegal indvandring

· ulovlig handel med stjålne køretøjer

· menneskehandel, herunder børnepornografi

· falskmøntneri, forfalskning af andre betalingsmidler

· ulovlig handel med nukleare og radioaktive materialer

· terrorisme

· hvidvaskning af penge

Der er mulighed for, at Europols mandat kan udvides til at omfatte andre former for grov international organiseret kriminalitet. Dette kan kun ske i overensstemmelse med Europol-konventionen og efter enstemmig vedtagelse i Rådet.

Frankrig og Tyskland har allerede tilkendegivet. at Europol burde få tildelt "operationelle beføjelser" i begrænset omfang. Dr. Bruggeman mente, at forfalskning af euroen kan være årsagen til overdragelse af operative beføjelser til Europol i fremtiden. Det begrundes med euroens særlig karakter, hvor ingen nationale myndigheder vil have bemyndigelse til at forhandle med tredjelande om evt. opklaring af møntforfalskningssager. Derudover vil en opklaring af forfalskning af euroen kræve en grænseoverskridende efterforskning, da valutaen vil kunne omsættes i samtlige euro-lande.

Dr. Bruggemans overordnede gennemgang af Europol blev efterfulgt at en introduktion af Europol forskellige enheder. Diagrammet på denne side viser Europols organisatoriske struktur:




"Arbejdsgruppen - Narkotika"

I arbejdsgruppen "Narkotika", som mødtes fredag den 8. juni, fik deltagerne et større indblik i Europols arbejdsmetoder. Arbejdsgruppen blev ledet af direktøren for Europols narkotikaenhed suppleret med to andre højtstående Europol embedsmand fra enheden for den organiserede kriminalitet. 

En stor del af aktiviteterne, som narkotikaenheden påtager sig (85 pct.) er et resultat af opfordringer fra medlemsstater, hvor Europols primære opgave er at koordinere regionalt samarbejde imellem medlemstaternes politimyndigheder. De resterende aktiviteter er en følge af særlige projekter og aktivitetsplaner, som er vedtaget hvert år af Europols ledelse.

Enhedens arbejde kan opdeles i fire hovedområder: strategisk planlægning, udarbejdelsen af manualer og retningslinjer, samarbejde med medlemsstaternes politimyndigheder og udarbejdelsen af "work-files".

Strategisk planlægning  -  Et vigtigt element i enhedens arbejde er udarbejdelsen af en årlig situationsrapport vedr. narkotika. Rapporten er en sammenskrivning af oplysninger fra samtlige medlemsstater om den kriminelle og politiske situation inden for bekæmpelse af narkotika. Da rapporten ikke indeholder oplysninger indsamlet af Europol, ligger rapportens værdi i analysen som enhedens medarbejdere kan foretage på baggrund af informationerne indsamlet i medlemsstaterne. Rapporten kan vise nogle mønstre, som ellers ikke ville have været belyst, hvis der alene kigges på materiale fra et enkelt medlemsstat. Derudover belyser rapporten omfanget af grænseoverskridende organiseret kriminalitet.

Udarbejdelsen af manualer og retningslinjer - Indsamling af oplysninger om narkotikasituation i Europa giver også enheden mulighed til at udarbejde oversigter over "kendetegnene" af bestemte typer narkotika. De fleste større kriminelle organisationer har bestemte "mærker", som de stempler deres "produkter" med (ecstasy piller, hash, kokain mm.). Disse mærker er vigtige, da transport af narkotika typisk forgår som "joint venture" imellem kriminelle organisationer. Derfor skal der kunne skelnes imellem produkterne fra forskellige organisationer. For politimyndigheder er disse mærker også vigtige, da de ofte kan bruges til at spore hvor et bestemt parti narkotika stammer fra. Disse manualer er meget vigtige i relation til ecstasy, da EU er verdens førende producent af stoffet.

Samarbejde med medlemsstaternes politimyndigheder - Nationale politimyndigheder kan hente viden/informationer om narkotikarelateret kriminalitet ved at kontakte eksperterne i Europol. Enheden er desuden i stand til at koordinere samarbejde imellem nationale myndigheder.

"Work-files" - Betegnelsen for Europols analytiske udredninger, som er baseret på informationer indtastet i en del af informationssystemet af nationale politimyndigheder om specifikke kriminelle handlinger og personer/grupper. De bliver oprettet i analyseøjemed, hvor indsamling, behandling eller anvendelse af oplysninger har det formål at bistå ved politimæssig efterforskning. For hver work-file skal der nedsættes en analysegruppe beståede af analytikere og andre ansatte ved Europol. Kun analytikere har beføjelse til at indlæse og søge i oplysninger i den pågældende work-file.

Problemer i forbindelse med udførelsen af Narkotikaenhedens arbejde

Efter overførslen af information/assistance fra Europol til medlemsstater er det sjældent, at medlemsstater orienterer Europol om, hvordan de informationer anvendes i efterforskningsarbejdet. Uden "feedback" er det svært for Europol at vurdere, hvor effektiv indsatsen har været, og derved svært at øge effektiviteten i fremtiden.

Der er stigende behov for direkte kontakt imellem Europol og "politiet i marken". Centralisering af kontakten imellem Europol og de nationale politimyndigheder kan føre til en udtydning af information, inden den kan nå Europols hovedkvarter i Haag.

Der er en mangel på harmonisering af metoderne for dataindsamling og rapportering imellem nationale myndigheder. Uden en harmoniseret tilgang til dataregistrering, kan det være svært for Europols analytikere at drage konklusionerne fra informationerne i databaserne.

Om eftermiddagen talte kommissær Antonio Vitorino til konferencens deltagere om, hvordan Europa-Kommissionen kan øge den demokratiske kontrol af Europol. Han indledte sin tale med at pointere, at der er en generel mangel på viden angående Europols arbejde i medlemsstaterne. Europols rolle i Europa anses for at være meget større end den i virkeligheden er. Derfor er der et stærk behov for bedre information om Europol i medlemsstaterne, samtidig med at den parlamentariske kontrol af Europol øges for derigennem at skabe en større grad af legitimitet. 

I den forbindelse vil Europa-Kommissionen udarbejde et arbejdsdokument om emnet inden for de kommende måneder. Dokumentet vil beskrive, hvordan de allerede eksisterende kontrolmekanismer kan styrkes igennem en institutionaliseret udveksling af informationer imellem parlamenterne (herunder Europa-Parlamentet). I den sammenhæng er det vigtigt at afholde konferencer om Europol jævnligt dels for at opbygge en viden om Europols arbejde blandt parlamentarikere og dels for at udveksle viden og erfaringer om, hvordan Europol "kontrolleres" i medlemsstaterne. Disse interparlamentariske konferencer kunne udpege en styregruppe blandt konferencens medlemmer, som evt. kunne få adgang til ellers interne dokumenter fra Europol.

Konklusionerne fra Konferencen

Mr. Gerrit Jan Van Oven fra det nederlandske underhus gennemgik hoved- konklusioner fra konferencen således:

Skepsis omkring øget politisamarbejde i EU er nu faldet, som følge af Europols virke.

Parlamentarisk interesse i Europols arbejde er både godt og nødvendigt.

Siden Amsterdamtraktatens ikrafttrædelse har Europol fået stadig flere beføjelser. I fremtiden kan vi forvente, at Europols beføjelser vil blive yderligere udvidet.

Der synes at være enighed om Europols fremtid blandt medlemsstaterne.

De nationale parlamenters kontrol af Europol er utilstrækkelig.

Denne konference kan være startskuddet for øget "kontrol" af Europol.

Information om Europol er altafgørende. Samarbejdet imellem nationale parlamenter kan bidrage til øget  indsigt i Europols arbejde.

Konferencens deltagere synes at være enige om, at der skal gøres noget mht. en formalisering af samarbejdet blandt nationale parlamenter.

Vedtagelsen af konferencens resolution er det første trin i retning af øget kendskab til Europol i, medlemsstaterne samt en effektivisering af den demokratiske kontrol af EUs politisamarbejde.

Forhandlinger om resolutionsteksten

Den svenske delegation var meget positiv over for ideen om at oprette en interparlamentarisk forsamling, men påpegede, at uden parlamentarisk mandat og klarhed om forsamlingens organisatoriske opbygning og budget kunne teksten ikke umiddelbart godkendes. Derfor fremsatte delegationen fem ændringsforslag til resolutionsteksten, hvis hovedformål var at tydeliggøre, at medlemstaterne ikke var forpligtet til at oprette en interparlamentarisk forsamling, men at ideen skulle drøftes videre under den belgiske formandskab.
Den græske delegation mente, at navnet PARLOPOL ikke var velegnet til en interparlamentarisk forsamling, og fremsatte derfor et ændringsforslag om at navnet burde være PARLEUROPOL.

Den belgiske delegation erklærede sig villige til at afholde en opfølgningskonference i løbet af 2. halvår 2001.

Ingen andre delegationer havde bemærkninger til teksten.

Konferencens formand erklærede, at både de svenske og græske forslag skulle medtages i resolutionsteksten, og at resolution derefter kunne vedtages i form af "formandskabets konklusioner". Drøftelserne om oprettelsen af PARLEUROPOL vil tages op igen i Belgien under det belgiske formandskab.

En sammenskrevet udgave af resolutionsteksten er udarbejdet af undertegnede og er optaget som bilag 1.

Med venlig hilsen,

Mongin Forrest

Bilag nr. 1

Resolution 
(Unofficial consolidation)

The Interparliamentary Conference on Parliamentary Control of Europol convened by the Netherlands States-General

for members of the parliaments of the member states of the European Union

and for members of the European Parliament

in the Hague, Netherlands, on 7 and 8 June 2001.

1 - recognising that the EU-Treaty of 1997 and the Europol Treaty of 1995 do not integrate co-operation in the field of police and interior affairs into the framework of the "first pillar" of the existing EU institutions, thus allowing intergovernmental decision-making in this field to exist without the necessary parliamentary supervision other than that of individual ministers in the EU-Council of Ministers by national parliaments;

2 - establishing that the European Parliament has, as yet, only advisory competences in this sector of EU-policy;

3 -  accepting that a further integration of policy in the field of Europol and Eurojust is necessary, if policy in these fields is to keep up with the integration in other fields of the EU and thus has to cope with increasing cross-frontier crime problems;

4- insisting that supervision of policy in the field of police and justice belongs to the very essence of the rule of law ("Rechtsstaat", état de droit) and that, as long as the European Parliament has no competence in the matter, the national parliaments should take their responsibility in a ore concerted way than has happened until now;

5 - finding that the national parliaments are in fact not able to organise on their own sufficient information on the decisions of the Council of Ministers in police affairs, and of the governing body of Europol;

6 - appealing to the national parliaments and the European Parliament to set up a network for exchanging of information and for taking initiatives - under the name of PARLEUROPOL - of those parliaments concerned with police and justice affairs which are subject to forms of European co-operation or integration within the Council of Ministers or within the governing bodies of Europol and Eurojust;

7 - request the national parliament of the state which then fulfils the half-yearly presidency (Belgium) to follow up this initiative with a second Interparliamentary Conference on Parliamentary Control of Europol;

8 - asks members of the parliaments of Sweden, Belgium and the Netherlands to form the first Troika preparing this second meeting, requesting them to do this in full co-operation with the European Parliament;

9 -  and appeals to the national parliaments of the member states, and to the European Parliament, to recognise and to support this initiative.

